CELEX: 32022R0759
Language: fi
Date: 2021-12-14 00:00:00
Title: Komission delegoitu asetus (EU) 2022/759, annettu 14 päivänä joulukuuta 2021, Euroopan parlamentin ja neuvoston direktiivin (EU) 2018/2001 liitteen VII muuttamisesta jäähdytyksessä ja kaukojäähdytyksessä käytetyn uusiutuvan energian määrän laskentamenetelmän osalta

18.5.2022   
               
               
                  FI
               
               
                  Euroopan unionin virallinen lehti
               
               
                  L 139/1
               
            
         KOMISSION DELEGOITU ASETUS (EU) 2022/759,
         annettu 14 päivänä joulukuuta 2021,
         Euroopan parlamentin ja neuvoston direktiivin (EU) 2018/2001 liitteen VII muuttamisesta jäähdytyksessä ja kaukojäähdytyksessä käytetyn uusiutuvan energian määrän laskentamenetelmän osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon uusiutuvista lähteistä peräisin olevan energian käytön edistämisestä 11 päivänä joulukuuta 2018 annetun Euroopan parlamentin ja neuvoston direktiivin (EU) 2018/2001 (1) ja erityisesti sen 7 artiklan 3 kohdan viidennen alakohdan,
         sekä katsoo seuraavaa:
         
                     (1)
                  
                  
                     Direktiivin (EU) 2018/2001 liitteessä VII vahvistetaan laskentamenetelmä lämmityksessä käytetylle lämpöpumppujen tuottamalle uusiutuvalle energialle, mutta siinä ei säädetä siitä, miten lasketaan lämpöpumppujen tuottama uusiutuva energia, jota käytetään jäähdytyksessä. Koska mainitussa liitteessä ei ole menetelmää jäähdytyksessä käytetyn lämpöpumppujen tuottaman uusiutuvan energian laskemiseksi, jäähdytysala ei voi antaa panostaan direktiivin (EU) 2018/2001 3 artiklassa vahvistetun unionin uusiutuvaa energiaa koskevan kokonaistavoitteen saavuttamiseen, ja jäsenvaltioiden, erityisesti niiden, joilla jäähdytyksen osuus energiankulutuksesta on suuri, on vaikeampi täyttää direktiivin 23 ja 24 artiklan mukaiset lämmitystä ja jäähdytystä sekä kaukolämmitystä ja -jäähdytystä koskevat tavoitteet.
                  
               
                     (2)
                  
                  
                     Sen vuoksi direktiivin (EU) 2018/2001 liitteeseen VII olisi sisällytettävä uusiutuvaa jäähdytystä, kaukojäähdytys mukaan luettuna, koskeva menetelmä. Tällainen menetelmä on tarpeen sen varmistamiseksi, että jäähdytyksessä käytetyn uusiutuvan energian osuus lasketaan yhdenmukaisella tavalla kaikissa jäsenvaltioissa ja että kaikkia jäähdytysjärjestelmiä voidaan vertailla luotettavasti sen suhteen, kuinka paljon jäähdytyksessä voidaan käyttää uusiutuvaa energiaa.
                  
               
                     (3)
                  
                  
                     Menetelmään olisi sisällyttävä käänteisesti toimivien lämpöpumppujen vähimmäiskausisuorituskykykertoimet (SPF) direktiivin (EU) 2018/2001 7 artiklan 3 kohdan kuudennen alakohdan mukaisesti. Koska kaikkia aktiivisia jäähdytysjärjestelmiä voidaan pitää käänteisesti toimivina lämpöpumppuina, eli käänteistä toimintatilaa voidaan kutsua myös jäähdytystilaksi, vähimmäiskausisuorituskykykertoimia olisi sovellettava kaikkiin jäähdytysjärjestelmiin. Tämä on välttämätöntä, koska lämpöpumput ottavat talteen lämpöä ja siirtävät sitä paikasta toiseen. Jäähdytyksen tapauksessa lämpöpumput ottavat lämpöä talteen tilasta tai prosessista ja poistavat sen ympäristöön (ilmaan, veteen tai maaperään). Lämmön talteenotto on jäähdytyksen olennainen osa ja lämpöpumpun ydintoiminto. Koska tämä talteenotto on vastoin energian luonnollista virtausta, joka kulkee kuumasta kylmään, tällainen talteenotto edellyttää energian syöttämistä lämpöpumppuun, joka toimii jäähdytysyksikkönä.
                  
               
                     (4)
                  
                  
                     Vähimmäiskausisuorituskykykertoimien pakollinen sisällyttäminen menetelmään johtuu siitä, että energiatehokkuudella on suuri merkitys määritettäessä uusiutuvan energian esiintymistä ja käyttöä lämpöpumpuissa. Jäähdytyksen tapauksessa uusiutuvaa energiaa tuottaa uusiutuva kylmänlähde, joka voi lisätä jäähdytysprosessin tehokkuutta ja kasvattaa jäähdytyksen kausisuorituskykykerrointa. Korkeat kausisuorituskykykertoimet ovat energiatehokkuuden indikaattori ja samalla myös indikatiivinen arvo, joka kuvaa uusiutuvan kylmän lähteen esiintymistä ja käyttöä jäähdytyksessä.
                  
               
                     (5)
                  
                  
                     Jäähdytyksessä kylmänlähde toimii lämpönieluna, koska se absorboi lämpöpumpun talteen ottaman ja poistaman lämmön jäähdytettävän tilan tai prosessin ulkopuolelle. Uusiutuvan jäähdytyksen määrä riippuu jäähdytysprosessin tehokkuudesta ja on yhtä suuri kuin lämpönielun absorboima lämpömäärä. Tämä on käytännössä yhtä suuri kuin kylmänlähteen tarjoama jäähdytystehon määrä.
                  
               
                     (6)
                  
                  
                     Kylmänlähteenä voi olla ympäristön energia tai geoterminen energia. Ympäristön energiaa on ilmassa (ilmalämpöenergia) ja vedessä (hydroterminen energia), kun taas geoterminen energia on peräisin maaperästä maaperän pinnan alta. Ympäristön energia ja geoterminen energia, jota käytetään jäähdytykseen lämpöpumppujen ja kaukojäähdytysjärjestelmien avulla, olisi otettava huomioon laskettaessa uusiutuvan energian osuutta energian kokonaisloppukulutuksesta, sillä edellytyksellä, että lopullinen energiantuotanto on merkittävästi suurempi kuin lämpöpumppujen käyttämiseen tarvittavan primäärienergian määrä. Tämä direktiivin (EU) 2018/2001 7 artiklan 3 kohdan kolmannessa alakohdassa vahvistettu vaatimus voidaan täyttää menetelmässä määritellyillä riittävän korkeilla kausisuorituskykykertoimilla.
                  
               
                     (7)
                  
                  
                     Jäähdytysratkaisujen moninaisuuden vuoksi on tarpeen määritellä, mitkä jäähdytysratkaisut olisi sisällytettävä menetelmän soveltamisalaan ja mitkä olisi jätettävä sen ulkopuolelle. Lämpöenergian luonnolliseen virtaukseen perustuva jäähdyttäminen ilman jäähdytyslaitteen toimintaa on passiivista jäähdytystä, minkä vuoksi se olisi jätettävä laskennan ulkopuolelle direktiivin (EU) 2018/2001 7 artiklan 3 kohdan neljännen alakohdan mukaisesti.
                  
               
                     (8)
                  
                  
                     Jäähdytystarpeen vähentämistä rakennusten suunnittelun avulla, kuten rakennusten eristämistä, viherkattoa, kasviseinää ja varjostusta tai rakennusmassan kasvattamista, vaikka se onkin arvokasta, voidaan pitää passiivisena jäähdytyksenä eikä sitä siksi pitäisi sisällyttää uusiutuvaa jäähdytystä koskevaan laskelmaan.
                  
               
                     (9)
                  
                  
                     Ilmanvaihtoa (joko painovoimaista tai koneellista) eli ulkoilman tuontia tilaan sisäilman asianmukaisen laadun varmistamiseksi, pidetään passiivisena jäähdytyksenä eikä sitä siksi pitäisi sisällyttää uusiutuvaa jäähdytystä koskevaan laskelmaan. Tämä poissulkeminen olisi säilytettävä myös silloin, kun ilmanvaihto johtaa kylmän ulkoilman tuontiin ja vähentää siten jäähdytystä joinakin vuodenaikoina; tällainen jäähdytys ei ole ensisijainen toiminto, ja ilmanvaihto voi myös osaltaan lämmittää ilmaa kesällä ja siten kasvattaa jäähdytyskuormaa. Jos ilmanvaihtoilmaa käytetään jäähdytyksen lämmönsiirtoaineena, vastaavaa jäähdytystä, joka voidaan tuottaa joko jäähdytysyksikön tai vapaajäähdytyksen avulla, olisi kuitenkin pidettävä aktiivisena jäähdytyksenä. Tilanteissa, joissa ilmanvaihdon ilmavirtaa lisätään ilmanvaihtovaatimuksia suuremmaksi jäähdytystarkoituksessa, tästä ylimääräisestä ilmavirrasta johtuva jäähdytys olisi otettava huomioon uusiutuvan jäähdytyksen laskennassa.
                  
               
                     (10)
                  
                  
                     Huonetuulettimet ovat puhaltimesta ja sähkömoottorista koostuvia kokoonpanoja. Huonetuulettimet liikuttavat ilmaa ja parantavat viihtyvyyttä kesäisin nopeuttamalla ilmavirtaa ihmiskehon ympärillä, mikä luo viileyden tunteen. Toisin kuin ilmanvaihto, huonetuulettimet eivät tuo tilaan ulkoilmaa; huonetuulettimet liikuttavat ainoastaan sisäilmaa. Ne eivät siten jäähdytä sisäilmaa vaan lämmittävät sitä (kaikki kulutettu sähkö vapautuu viime kädessä lämpönä huoneeseen, jossa huonetuuletinta käytetään). Huonetuulettimet eivät ole jäähdytysratkaisuja, joten niitä ei pitäisi sisällyttää uusiutuvaa jäähdytystä koskevaan laskelmaan.
                  
               
                     (11)
                  
                  
                     Liikennevälineiden (kuten henkilöautojen, kuorma-autojen ja laivojen) jäähdytysjärjestelmien käyttämä energia saadaan yleensä kuljetusmoottorista. Uusiutuvan energian käyttö muussa kuin kiinteässä jäähdytyksessä sisältyy direktiivin (EU) 2018/2001 7 artiklan 1 kohdan c alakohdan mukaiseen liikenteen uusiutuvan energian tavoitteen laskentaan, eikä sitä sen vuoksi pitäisi sisällyttää uusiutuvaa jäähdytystä koskevaan laskelmaan.
                  
               
                     (12)
                  
                  
                     Jäähdytyksen lämpötila-alue, jolla uusiutuvat kylmänlähteet voivat kasvattaa, vähentää tai korvata jäähdytysyksikön energiankulutusta, on välillä 0–30 °C. Tämä lämpötila-alue on yksi muuttujista, joita olisi käytettävä niiden jäähdytysprosessisektoreiden ja -sovellusten seulonnassa, jotka voidaan sisällyttää uusiutuvaa jäähdytystä koskevaan laskelmaan.
                  
               
                     (13)
                  
                  
                     Prosessijäähdytyksessä, jossa jäähdytyslämpötila on alhainen tai erittäin alhainen, on vain vähän mahdollisuuksia käyttää uusiutuvia kylmänlähteitä merkittävässä määrin, ja siinä käytetään pääasiassa sähkökäyttöisiä kylmälaitteita. Kylmälaitteissa voidaan käyttää uusiutuvaa energiaa pääasiassa niiden energiansyötön kautta. Kun sähkökäyttöisissä kylmälaitteissa käytetään uusiutuvaa energiaa, se on jo otettu huomioon uusiutuvista energialähteistä tuotetun sähkön osuuksissa direktiivin (EU) 2018/2001 mukaisesti. Tehokkuuden parantamismahdollisuudet kuuluvat jo EU:n ekosuunnittelu- ja energiamerkintäpuitteiden piiriin. Näin ollen kylmälaitteiden sisällyttämisestä uusiutuvaa jäähdytystä koskevaan laskelmaan ei olisi mitään hyötyä.
                  
               
                     (14)
                  
                  
                     Korkean lämpötilan prosessijäähdytyksessä lämpövoimalat, polttoprosessit ja muut korkean lämpötilan prosessit tarjoavat mahdollisuuden hukkalämmön talteenottoon. Kannustaminen korkean lämpötilan hukkalämmön päästämiseen ympäristöön ilman lämmön talteenottoa uusiutuvan jäähdytyksen kautta olisi energiatehokkuus etusijalle -periaatteen ja ympäristönsuojelun vastaista. Tältä kannalta 30 °C:n lämpötilaraja ei riitä erottamaan näitä prosesseja toisistaan; höyryvoimalaitoksessa kondensoituminen voi tapahtua 30 °C:ssa tai sitä alemmassa lämpötilassa. Voimalaitoksen jäähdytysjärjestelmä voi tuottaa jäähdytystä alle 30 °C:n lämpötilassa.
                  
               
                     (15)
                  
                  
                     Sen varmistamiseksi, että soveltamisala on selkeästi määritelty, menetelmään olisi sisällyttävä luettelo prosesseista, joissa hukkalämmön talteenotto tai välttäminen olisi asetettava etusijalle sen sijaan, että kannustettaisiin jäähdytyksen käyttöön. Aloja, joilla hukkalämmön välttämistä ja talteenottoa edistetään Euroopan parlamentin ja neuvoston direktiivillä 2012/27/EU (2), ovat muun muassa voimalaitokset, mukaan lukien yhteistuotanto, ja prosessit, joissa tuotetaan kuumia nesteitä polttoprosessilla tai eksotermisella kemiallisella reaktiolla. Muita prosesseja, joissa hukkalämmön välttäminen ja talteenotto on tärkeää, ovat sementin, raudan ja teräksen valmistus, jätevedenpuhdistamot, tietotekniikkalaitokset kuten datakeskukset, sähkönsiirto- ja jakelulaitokset sekä krematoriot ja liikenneinfrastruktuurit, joissa jäähdytystä ei pitäisi edistää keinona vähentää näistä prosesseista syntyvää hukkalämpöä.
                  
               
                     (16)
                  
                  
                     Keskeinen muuttuja jäähdytyksessä käytetyn lämpöpumppujen tuottaman uusiutuvan energian laskennassa on primäärienergiana laskettu kausisuorituskykykerroin SPFp. SPFp on suhde, joka ilmaisee jäähdytysjärjestelmien tehokkuuden jäähdytyskauden aikana. Se lasketaan jakamalla tuotettu jäähdytysmäärä energiapanoksella. Mitä suurempi SPFp on, sen parempi, koska samalla energiapanoksella tuotetaan enemmän jäähdytystä.
                  
               
                     (17)
                  
                  
                     Jäähdytyksestä saatavan uusiutuvan energian määrän laskemiseksi on tarpeen määritellä se jäähdytyksen osuus, jota voidaan pitää uusiutuvana. Tämä osuus merkitään sSPFp. Osuus sSPFp lasketaan alhaisen ja korkean SPFp-kynnysarvon funktiona. Menetelmässä olisi määriteltävä alhainen SPFp -kynnysarvo, jonka alapuolella jäähdytysjärjestelmästä saatava uusiutuva energia on nolla. Menetelmässä olisi myös määriteltävä korkea SPFp -kynnysarvo, jonka yläpuolella jäähdytysjärjestelmän tuottama jäähdytys lasketaan kokonaisuudessaan uusiutuvaksi. Progressiivista laskentamenetelmää käyttämällä tulisi voida laskea se lineaarisesti kasvava jäähdytystuoton osuus, joka voidaan laskea jäähdytysjärjestelmistä saatavaksi uusiutuvaksi energiaksi, kun SPFp-arvot osuvat alhaisen ja korkean SPFp -kynnysarvon väliin.
                  
               
                     (18)
                  
                  
                     Menetelmällä olisi varmistettava, että uusiutuvista lähteistä peräisin oleva kaasu, sähkö ja vety otetaan direktiivin (EU) 2018/2001 7 artiklan 1 kohdan toisen alakohdan mukaisesti huomioon vain kerran laskettaessa uusiutuvista lähteistä peräisin olevan energian osuutta kokonaisloppukulutuksesta.
                  
               
                     (19)
                  
                  
                     Jotta voidaan varmistaa menetelmän vakaa ja ennustettava soveltaminen jäähdytysalalla, primäärienergiana lasketut matalat ja korkeat SPF-kynnysarvot olisi asetettava käyttäen direktiivissä 2012/27/EU tarkoitettua oletuskerrointa, jota kutsutaan myös primäärienergiakertoimeksi.
                  
               
                     (20)
                  
                  
                     On aiheellista erottaa toisistaan erilaiset uusiutuvan jäähdytyksen laskentamenetelmät sen mukaan, onko laskentaan tarvittavia parametreja varten käytettävissä vakioarvoja, kuten kausisuorituskykykertoimia tai täyden kuorman ekvivalentteja käyttötuntimääriä.
                  
               
                     (21)
                  
                  
                     On asianmukaista, että menetelmä mahdollistaa sellaisen yksinkertaistetun tilastollisen lähestymistavan käytön, joka perustuu nimellisteholtaan alle 1,5 MW:n laitosten vakioarvoihin. Jos vakioarvoja ei ole saatavilla, menetelmässä olisi voitava käyttää mittaustietoja, jotta jäähdytysjärjestelmät voivat hyötyä jäähdytyksestä saatavan uusiutuvan energian laskentamenetelmästä. Mittausmenetelmää olisi sovellettava jäähdytysjärjestelmiin, joiden nimellisteho on yli 1,5 MW, sekä kaukojäähdytykseen ja pieniin järjestelmiin, joissa käytetään tekniikoita, joista ei ole saatavilla vakioarvoja. Vakioarvojen saatavuudesta riippumatta jäsenvaltiot voivat käyttää mittaustietoja kaikissa jäähdytysjärjestelmissä.
                  
               
                     (22)
                  
                  
                     Jäsenvaltioiden olisi voitava tehdä omat laskelmansa ja selvityksensä parantaakseen kansallisten tilastojen tarkkuutta enemmän kuin mitä on mahdollista saavuttaa tässä asetuksensa esitetyllä menetelmällä.
                  
               
                     (23)
                  
                  
                     Direktiivin (EU) 2018/2001 liitettä VII olisi sen vuoksi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muuttaminen
            Korvataan direktiivin (EU) 2018/2001 liite VII tämän asetuksen liitteellä.
         
         
            2 artikla
            Uudelleentarkastelu
            Komissio tarkastelee tätä asetusta uudelleen ottaen huomioon teknologian kehityksen ja innovoinnin, laite- ja järjestelmäkannan kehityksen ja sen vaikutukset uusiutuvaa energiaa koskeviin tavoitteisiin.
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 14 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 328, 21.12.2018, s. 82.
         
            (2)  Euroopan parlamentin ja neuvoston direktiivi 2012/27/EU, annettu 25 päivänä lokakuuta 2012, energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta (EUVL L 315, 14.11.2012, s. 1).
      
      
         
            LIITE
            
               
                  
                     ”LIITE VII
                     LÄMMITYKSESSÄ JA JÄÄHDYTYKSESSÄ KÄYTETYN UUSIUTUVAN ENERGIAN LASKENTA
                     A OSA: LÄMMITYKSESSÄ KÄYTETYN LÄMPÖPUMPPUJEN TUOTTAMAN UUSIUTUVAN ENERGIAN LASKENTA
                     Lämpöpumppujen keräämän ilmalämpöenergian, geotermisen energian tai hydrotermisen energian määrä, jota tätä direktiiviä sovellettaessa pidetään uusiutuvista lähteistä peräisin olevana energiana, ERES, lasketaan seuraavan kaavan mukaisesti:
                     ERES = Qusable * (1–1/SPF)
                     jossa
                     
                                 –
                              
                              
                                 Qusable
                                 
                              
                              
                                 =
                              
                              
                                 arvioitu käytettävissä oleva kokonaislämpö, jonka 7 artiklan 4 kohdan vaatimukset täyttävät lämpöpumput tuottavat, sovellettuna seuraavasti: huomioon otetaan ainoastaan ne lämpöpumput, joiden osalta SPF > 1,15 * 1/η;
                              
                           
                                 –
                              
                              
                                 SPF
                              
                              
                                 =
                              
                              
                                 arvioitu keskimääräinen kausisuorituskykykerroin kyseisten lämpöpumppujen osalta;
                              
                           
                                 –
                              
                              
                                 η
                              
                              
                                 =
                              
                              
                                 sähkön kokonaistuotannon ja sähköntuotannon primäärienergiakulutuksen suhde, joka lasketaan Eurostatin tilastoihin perustuvana EU:n keskiarvona.
                              
                           B OSA: JÄÄHDYTYKSESSÄ KÄYTETYN UUSIUTUVAN ENERGIAN LASKENTA
                     1.   MÄÄRITELMÄT
                     
                     Jäähdytyksessä käytetyn uusiutuvan energian laskennassa sovelletaan seuraavia määritelmiä:
                     
                                 1)
                              
                              
                                 ’jäähdytyksellä’ tarkoitetaan lämmön talteenottoa suljetusta tilasta tai sisätilasta (viihtyvyyssovellus) tai prosessista tilan tai prosessin lämpötilan alentamiseksi määrättyyn lämpötilaan tai säilyttämiseksi siinä (asetusarvo); jäähdytysjärjestelmissä talteen otettu lämpö poistetaan ja absorboidaan ympäröivään ilmaan, ympäröivään veteen tai maaperään, jolloin ympäristö (ilma, maa ja vesi) muodostaa talteenotetun lämmön nielun ja toimii näin kylmänlähteenä;
                              
                           
                                 2)
                              
                              
                                 ’jäähdytysjärjestelmällä’ tarkoitetaan komponenttien kokoonpanoa, joka koostuu lämmöntalteenottojärjestelmästä, yhdestä tai useammasta jäähdytyslaitteesta ja lämmönpoistojärjestelmästä ja jota aktiivisen jäähdytyksen tapauksessa täydennetään nestemäisellä jäähdytysaineella, ja jossa nämä komponentit toimivat yhdessä määrätyn lämmönsiirron aikaansaamiseksi ja varmistavat siten vaaditun lämpötilan;
                                 
                                             a)
                                          
                                          
                                             tilajäähdytyksessä jäähdytysjärjestelmä voi olla joko vapaajäähdytysjärjestelmä tai jäähdytysjärjestelmä, johon sisältyy jäähdytysyksikkö, ja jäähdytys on yksi sen päätoiminnoista;
                                          
                                       
                                             b)
                                          
                                          
                                             prosessijäähdytyksessä jäähdytysjärjestelmä sisältää jäähdytysyksikön ja jäähdytys on yksi sen päätoiminnoista;
                                          
                                       
                           
                                 3)
                              
                              
                                 ’vapaajäähdytyksellä’ tarkoitetaan jäähdytysjärjestelmää, jossa käytetään luonnollista kylmänlähdettä lämmön poistamiseen jäähdytettävästä tilasta tai prosessista pumpuilla kierrätettävän nesteen (nesteiden) ja/tai puhaltim(i)en avulla ja joka ei edellytä jäähdytysyksikön käyttöä;
                              
                           
                                 4)
                              
                              
                                 ’jäähdytysyksiköllä’ tarkoitetaan jäähdytysjärjestelmän osaa, joka tuottaa lämpötilaeron, joka mahdollistaa lämmön talteenottamisen jäähdytettävästä tilasta tai prosessista höyryn puristuskiertoa, sorptiokiertoa tai muuta termodynaamista prosessia käyttäen; sitä käytetään, kun kylmänlähdettä ei ole saatavilla tai se on riittämätön;
                              
                           
                                 5)
                              
                              
                                 ’aktiivisella jäähdytyksellä’ tarkoitetaan sellaista lämmön poistamista tilasta tai prosessista, johon tarvitaan energiapanos jäähdytystarpeen tyydyttämiseksi ja jota käytetään, kun luonnollista energiavirtaa ei ole saatavilla tai se on riittämätön, ja joka voi tapahtua jäähdytysyksikön kanssa tai ilman sitä;
                              
                           
                                 6)
                              
                              
                                 ’passiivisella jäähdytyksellä’ tarkoitetaan lämmön poistamista luonnollisen energiavirran avulla johtumisen, konvektion, säteilyn tai aineensiirron kautta ilman, että jäähdytysnestettä on tarpeen siirtää lämmön talteenottoa ja poistamista varten tai alhaisemman lämpötilan tuottamiseksi jäähdytysyksikön avulla, mukaan lukien jäähdytystarpeen vähentäminen rakennusten rakenneominaisuuksilla, kuten rakennuksen eristyksellä, viherkatolla, kasviseinällä, varjostamisella tai rakennuksen massan kasvattamisella, tai ilmanvaihdon tai huonetuulettimien avulla;
                              
                           
                                 7)
                              
                              
                                 ’ilmanvaihdolla’ tarkoitetaan painovoimaista tai koneellista ilman liikettä, joka tuo ulkoilmaa sisätilaan sisäilman asianmukaisen laadun varmistamiseksi, lämpötila mukaan luettuna;
                              
                           
                                 8)
                              
                              
                                 ’huonetuulettimella’ tarkoitetaan tuotetta, joka sisältää puhaltimesta ja sähkömoottorista koostuvan kokoonpanon, joka liikuttaa ilmaa ja parantaa viihtyvyyttä kesäisin nopeuttamalla ilmavirtaa ihmiskehon ympärillä, mikä luo viileyden tunteen;
                              
                           
                                 9)
                              
                              
                                 ’jäähdytyksen uusiutuvan energian määrällä’ tarkoitetaan määritellyllä energiatehokkuudella tuotettua jäähdytystä, jolloin energiatehokkuus ilmaistaan primäärienergiana lasketulla kausisuorituskykykertoimella;
                              
                           
                                 10)
                              
                              
                                 ’lämpönielulla’ tai ’kylmänlähteellä’ tarkoitetaan ulkoista luonnollista nielua, johon tilasta tai prosessista talteenotettu lämpö siirretään; niitä voivat olla ulkoilma, luonnolliset tai keinotekoiset vesimuodostumat ja kiinteän maaperän pinnan alla olevat geotermiset muodostumat;
                              
                           
                                 11)
                              
                              
                                 ’lämmöntalteenottojärjestelmällä’ tarkoitetaan laitetta, joka poistaa lämpöä jäähdytettävästä tilasta tai prosessista, kuten höyrystintä höyryn puristuskierrossa;
                              
                           
                                 12)
                              
                              
                                 ’jäähdytyslaitteella’ tarkoitetaan laitetta, joka on suunniteltu suorittamaan aktiivista jäähdytystä;
                              
                           
                                 13)
                              
                              
                                 ’lämmönpoistojärjestelmällä’ tarkoitetaan laitetta, jossa lopullinen lämmönsiirto jäähdytysaineesta lämpönieluun tapahtuu, kuten ilma-kylmäaine-lauhdutinta ilmajäähdytteisessä höyryn puristuskierrossa;
                              
                           
                                 14)
                              
                              
                                 ’energiapanoksella’ tarkoitetaan nesteen siirtämiseen tarvittavaa energiaa (vapaajäähdytys) tai nesteen siirtämiseen ja jäähdytysyksikön käyttämiseen tarvittavaa energiaa (aktiivinen jäähdytys jäähdytysyksikön avulla);
                              
                           
                                 15)
                              
                              
                                 ’kaukojäähdytyksellä’ tarkoitetaan termisen energian jakelua jäähdytetyn nesteen muodossa keskitetyistä tai hajautetuista tuotantolähteistä verkoston välityksellä useisiin rakennuksiin tai kohteisiin käytettäväksi jäähdytykseen sisätiloissa tai prosesseissa;
                              
                           
                                 16)
                              
                              
                                 ’primäärikausisuorituskykykertoimella’ tarkoitetaan muuttujaa, joka mittaa jäähdytysjärjestelmän primäärienergian muuntohyötysuhdetta;
                              
                           
                                 17)
                              
                              
                                 ’täyden kuorman ekvivalentilla käyttötuntimäärällä’ tarkoitetaan tuntimäärää, jonka ajan jäähdytysjärjestelmän olisi toimittava täydellä kuormalla tuottaakseen sen jäähdytyksen määrän, jonka se todellisuudessa tuottaa vuoden aikana mutta vaihtelevalla kuormituksella;
                              
                           
                                 18)
                              
                              
                                 ’jäähdytystarveluvulla’ tarkoitetaan 18 °C:n perusteella laskettuja ilmastoarvoja, joita käytetään syöttötietona täyden kuorman ekvivalentin käyttötuntimäärän määrittämisessä.
                              
                           2.   SOVELTAMISALA
                     
                     
                                 1.
                              
                              
                                 Jäsenvaltioiden on jäähdytyksessä käytetyn uusiutuvan energian määrää laskettaessa otettava huomioon aktiivinen jäähdytys, mukaan lukien kaukojäähdytys, riippumatta siitä, onko kyseessä vapaajäähdytys vai käytetäänkö jäähdytysyksikköä.
                              
                           
                                 2.
                              
                              
                                 Jäsenvaltiot eivät saa ottaa huomioon
                                 
                                             a)
                                          
                                          
                                             passiivista jäähdytystä, mutta jos ilmanvaihtoilmaa käytetään jäähdytyksen lämmönsiirtoaineena, vastaava jäähdytys, joka voidaan tuottaa joko jäähdytysyksikön tai vapaajäähdytyksen avulla, otetaan huomioon uusiutuvaa jäähdytystä koskevassa laskelmassa;
                                          
                                       
                                             b)
                                          
                                          
                                             seuraavia jäähdytystekniikoita tai -prosesseja:
                                             
                                                         i)
                                                      
                                                      
                                                         liikennevälineissä tapahtuva jäähdytys (1);
                                                      
                                                   
                                                         ii)
                                                      
                                                      
                                                         jäähdytysjärjestelmät, joiden ensisijaisena toimintona on pilaantuvien materiaalien valmistaminen tai varastoiminen määrätyissä lämpötiloissa (jäähdytys ja jäädytys);
                                                      
                                                   
                                                         iii)
                                                      
                                                      
                                                         jäähdytysjärjestelmät, joissa tila- tai prosessijäähdytyksen lämpötilan asetusarvo on alle 2 °C;
                                                      
                                                   
                                                         iv)
                                                      
                                                      
                                                         jäähdytysjärjestelmät, joissa tila- tai prosessijäähdytyksen lämpötilan asetusarvo on yli 30 °C;
                                                      
                                                   
                                                         v)
                                                      
                                                      
                                                         energiantuotannosta, teollisuusprosesseista ja palvelualalta peräisin olevan hukkalämmön jäähdyttäminen (2).
                                                      
                                                   
                                       
                                             c)
                                          
                                          
                                             energiaa, jota käytetään jäähdytykseen voimalaitoksissa, sementin, raudan ja teräksen valmistuksessa, jätevedenpuhdistamoissa, tietotekniikkalaitoksissa (kuten datakeskuksissa) sähkönsiirto- ja -jakelulaitoksissa sekä liikenneinfrastruktuureissa.
                                          
                                       
                           Jäsenvaltiot voivat jättää jäähdytyksessä käytetyn uusiutuvan energian laskennan ulkopuolelle muita jäähdytysjärjestelmien luokkia luonnollisten kylmänlähteiden säilyttämiseksi tietyillä maantieteellisillä alueilla ympäristönsuojeluun liittyvistä syistä. Esimerkkinä voidaan mainita jokien tai järvien suojeleminen liiallisen lämpenemisen riskiltä.
                     3.   MENETELMÄ UUSIUTUVAN ENERGIAN MÄÄRÄN LASKEMISEKSI KÄYTTÄJÄKOHTAISESSA JÄÄHDYTYKSESSÄ JA KAUKOJÄÄHDYTYKSESSÄ
                     
                     Ainoastaan jäähdytysjärjestelmien, jotka toimivat 3.2 kohdan toisessa alakohdassa primäärikausisuorituskykykertoimena (SPFp) ilmaistua vähimmäisvaatimusta paremmalla tehokkuudella, katsotaan tuottavan uusiutuvaa energiaa.
                     3.1   Uusiutuvan energian määrä jäähdytyksessä
                     
                     Uusiutuvan energian määrä jäähdytyksessä (ERES-C) lasketaan seuraavalla kaavalla:
                     
                        
                     jossa
                     
                         on jäähdytysjärjestelmän ympäröivään ilmaan, ympäröivään veteen tai maaperään vapauttaman lämmön määrä (3);
                     
                        EINPUT
                         on jäähdytysjärjestelmän energiankulutus, mukaan lukien mitattujen järjestelmien, kuten kaukojäähdytyksen, lisäjärjestelmien energiankulutus;
                     
                         on jäähdytysjärjestelmän tuottama jäähdytysenergia (4);
                     
                         määritellään jäähdytysjärjestelmän tasolla siksi osuudeksi jäähdytyksen tuotosta, joka voidaan katsoa uusiutuvaksi SPF-vaatimusten mukaisesti, prosentteina ilmaistuna. SPF:ää määritettäessä ei oteta huomioon jakeluhäviöitä. Kaukojäähdytyksen osalta tämä tarkoittaa, että SPF määritetään jäähdytysyksikkökohtaisesti tai vapaajäähdytysjärjestelmän tasolla. Sellaisten jäähdytysjärjestelmien osalta, joihin voidaan soveltaa SPF:n vakioarvoja, komission asetuksen (EU) 2016/2281 (5) ja aiheeseen liittyvän komission tiedonannon (6) mukaisia kertoimia F(1) ja F(2) ei käytetä korjauskertoimina.
                     Sataprosenttisesti uusiutuvaa lämpöä käyttävän jäähdytyksen (absorptio ja adsorptio) osalta tuotettu jäähdytys olisi katsottava täysin uusiutuvaksi.
                     Muuttujille  ja  tarvittavat laskentavaiheet selitetään kohdissa 3.2–3.4.3.2   Sen kausisuorituskykykertoimen osuuden laskeminen, joka katsotaan uusiutuvaksi energiaksi –
                     
                        
                     
                        SSPF
                         on se osuus jäähdytyksen tuotosta, joka voidaan laskea uusiutuvaksi.  kasvaa SPFp-arvojen kasvaessa. SPFp (7) määritellään siten kuin se on kuvattu komission asetuksessa (EU) 2016/2281 ja komission asetuksessa (EU) N:o 206/2012 (8) sillä erotuksella, että primäärienergiakertoimen oletusarvo on sähkön osalta päivitetty arvoon 2,1 Euroopan parlamentin ja neuvoston direktiivissä 2012/27/EU (sellaisena kuin se on muutettuna direktiivillä (EU) 2018/2002) (9). Standardin EN14511 mukaisia rajaehtoja on käytettävä.
                     Primäärikausisuorituskykykertoimena ilmaistu jäähdytysjärjestelmän vähimmäistehokkuusvaatimus on vähintään 1,4 (SPFpLOW
                        ). Jotta  olisi 100 %, jäähdytysjärjestelmän vähimmäistehokkuusvaatimuksen on oltava vähintään 6 (SPFpHIGH
                        ). Kaikkiin muihin jäähdytysjärjestelmiin sovelletaan seuraavaa kaavaa:
                     
                        
                     
                        SPFP
                         on primäärikausisuorituskykykertoimena ilmaistu jäähdytysjärjestelmän tehokkuus;
                     
                         on primäärienergiana ilmaistu vähimmäiskausisuorituskykykerroin, joka perustuu tavanomaisten jäähdytysjärjestelmien tehokkuuteen (ekologista suunnittelua koskevat vähimmäisvaatimukset);
                     
                        on primäärienergiana ilmaistu kausisuorituskykykertoimen ylempi kynnysarvo, joka perustuu kaukojäähdytyksessä käytettävään vapaajäähdytykseen sovellettaviin parhaisiin käytäntöihin (10).
                     3.3   Jäähdytyksen uusiutuvan energian määrän laskenta käyttäen SPFp:n vakioarvoja ja mitattuja arvoja
                     
                     
                        SPF:n vakioarvot ja mitatut arvot
                     
                     Vakioidut SPF-arvot ovat saatavilla sähkökäyttöisille höyry-puristusjäähdytysyksiköille ja polttomoottorikäyttöisille höyry-puristusjäähdytysyksiköille asetuksissa (EU) N:o 206/2012 ja (EU) 2016/2281 säädettyjen ekosuunnitteluvaatimusten ansiosta. Näille jäähdytysyksiköille on saatavilla arvot enintään 2 MW:iin saakka tilajäähdytyksen osalta ja enintään 1,5 MW:iin saakka prosessijäähdytyksen osalta. Muita tekniikoita ja tehotasoja koskevia vakioarvoja ei ole saatavilla. Kaukojäähdytykselle ei ole saatavilla vakioarvoja, mutta mittauksia käytetään ja niitä on saatavilla; niiden avulla voidaan laskea SPF-arvot vähintään kerran vuodessa.
                     Uusiutuvan jäähdytyksen määrän laskennassa voidaan käyttää SPF:n vakioarvoja, jos ne ovat saatavilla. Jos vakioarvoja ei ole saatavilla tai mittaaminen on vakiokäytäntö, on käytettävä mitattuja SPF-arvoja, jotka on eroteltu jäähdytystehon kynnysarvojen mukaan. Jäähdytysyksiköissä, joiden jäähdytysteho on alle 1,5 MW, voidaan käyttää SPF-vakioarvoja, kun taas mitattuja SPF-arvoja on käytettävä kaukojäähdytyksessä, jäähdytysyksiköissä, joiden jäähdytysteho on 1,5 MW tai sitä suurempi, ja jäähdytysyksiköissä, joille ei ole saatavilla vakioarvoja.
                     Lisäksi kaikille jäähdytysjärjestelmille, joille ei ole saatavilla SPF-vakioarvoja, mihin sisältyvät kaikki vapaajäähdytysratkaisut ja lämpöaktivoituvat jäähdytysyksiköt, on määritettävä mitattu SPF-arvo, jotta uusiutuvan jäähdytyksen laskentamenetelmää voidaan hyödyntää.
                     
                        SPF:n vakioarvojen määrittely
                     
                     SPF-arvot ilmaistaan primäärienergiatehokkuutena, joka lasketaan käyttämällä asetuksen (EU) 2016/2281 mukaisia primäärienergiakertoimia erityyppisten jäähdytysyksiköiden tilajäähdytyksen tehokkuuden määrittämiseksi (11). Asetuksen (EU) 2016/2281 mukainen primäärienergiakerroin lasketaan kaavalla 1/η, jossa η on sähkön kokonaistuotannon ja sähköntuotannon primäärienergiankulutuksen keskimääräinen suhde koko EU:ssa. Koska on muutettu sähkön primäärienergiakertoimen oletusarvoa, jota kutsutaan oletuskertoimeksi direktiivin (EU) 2018/2002 liitteessä olevassa 1 kohdassa, jolla muutetaan direktiivin 2012/27/EU liitteessä IV olevaa alaviitettä 3, asetuksen (EU) 2016/2281 mukainen primäärienergiakerroin 2,5 korvataan SPF-arvoja laskettaessa kertoimella 2,1.
                     Kun primäärienergian kantajia, kuten lämpöä tai kaasua, käytetään energiapanoksena jäähdytysyksikön käyttämiseen, primäärienergiakertoimen (1/η) oletusarvo on 1, mikä kuvaa sitä, että energiaa ei muunneta (η = 1).
                     Tavanomaiset käyttöolosuhteet ja muut SPF-arvojen määrittämisessä tarvittavat parametrit määritellään asetuksessa (EU) 2016/2281 ja asetuksessa (EU) N:o 206/2012 jäähdytysyksikköluokan mukaan. Rajaehdot määritellään standardissa EN14511.
                     Vaihtosuuntaisille jäähdytysyksiköille (kaksitoimisille lämpöpumpuille), jotka eivät kuulu asetuksen (EU) 2016/2281 soveltamisalaan, koska niiden lämmitystoiminto kuuluu tilalämmittimien ja yhdistelmälämmittimien ekosuunnitteluvaatimuksista annetun komission asetuksen (EU) N:o 813/2013 (12) soveltamisalaan, on käytettävä samaa SPF-laskelmaa, joka määritellään vastaaville ei-vaihtosuuntaisille jäähdytysyksiköille asetuksessa (EU) 2016/2281.
                     Esimerkiksi sähkökäyttöisillä höyry-puristusjäähdytysyksiköillä SPFp määritellään seuraavasti (alaindeksillä p selvennetään, että SPF määritellään primäärienergian perusteella):
                     
                                 —
                              
                              
                                 Tilajäähdytys: 
                              
                           
                                 —
                              
                              
                                 Prosessijäähdytys:
                              
                           jossa:
                     
                                 —
                              
                              
                                 SEER ja SEPR ovat asetuksen (EU) 2016/2281 ja asetuksen (EU) N:o 206/2012 mukaisesti loppuenergiana määritellyt kausisuorituskykykertoimet (13) (SEER tarkoittaa vuotuista kylmäkerrointa ja SEPR vuotuista energiatehokkuuskerrointa);
                              
                           
                                 —
                              
                              
                                 η on sähkön kokonaistuotannon ja sähköntuotannon primäärienergiankulutuksen keskimääräinen suhde EU:ssa (η = 0,475 ja 1/η = 2,1).
                              
                           F(1) ja F (2) ovat asetuksen (EU) 2016/2281 ja aiheeseen liittyvän komission tiedonannon mukaisia korjauskertoimia. Näitä kertoimia ei sovelleta prosessijäähdytykseen asetuksessa (EU) 2016/2281, koska SEPR perustuu suoraan loppuenergian mittaamiseen. Jos mukautettuja arvoja ei ole, SEPR:n muuntamisessa käytetään samoja arvoja kuin SEER:n muuntamisessa.
                     
                        SPF:n rajaehdot
                     
                     Jäähdytysyksikön SPF-arvoa määritettäessä on käytettävä asetuksessa (EU) 2016/2281 ja asetuksessa (EU) N:o 206/2012 määriteltyjä SPF:n rajaehtoja. Vesi-ilma- ja vesi-vesi-jäähdytysyksiköiden tapauksessa energiapanos, joka tarvitaan kylmän lähteen käyttöön saattamiseen, otetaan huomioon korjauskertoimella F(2). SPF:n rajaehdot esitetään kuvassa 1. Näitä rajaehtoja sovelletaan kaikkiin jäähdytysjärjestelmiin, niin vapaajäähdytysjärjestelmiin kuin järjestelmiin, joihin sisältyy jäähdytysyksiköitä.
                     Nämä rajaehdot vastaavat komission päätöksessä 2013/114/EU (14) vahvistettuja (lämmitystilassa käytettävien) lämpöpumppujen rajaehtoja. Erona on se, että lämpöpumppujen osalta lisäsähkökulutusta (termostaatti pois päältä -tila, valmiustila, pois päältä -tila ja kampikammion lämmitys -tila) vastaavaa sähkönkulutusta ei oteta huomioon SPF:n arvioinnissa. Koska jäähdytyksen osalta käytetään sekä SPF-vakioarvoja että mitattuja SPF-arvoja, ja koska mitatussa SPF-arvossa otetaan huomioon lisäkulutus, lisäsähkönkulutus on tarpeen ottaa huomioon molemmissa tapauksissa.
                     Kaukojäähdytyksen osalta jakelun kylmähävikkiä ja jakelupumpun sähkönkulutusta jäähdytyslaitoksen ja asiakkaan aliaseman välillä ei oteta huomioon SPF:n arvioinnissa.
                     Jos ilmakiertoisessa jäähdytysjärjestelmässä on myös ilmanvaihtotoiminto, ilmanvaihdon ilmavirrasta johtuvaa jäähdytyksen tuottoa ei oteta huomioon. Ilmanvaihtoon tarvittava puhallinteho on myös jätettävä huomioimatta suhteessa, joka vastaa ilmanvaihdon ilmavirran ja jäähdytyksen ilmavirran välistä suhdetta.
                     
                        
                     
                        Kuva 1. SPF:n rajaehdot jäähdytysyksikölle, jossa käytetään SPF-vakioarvoja, ja kaukojäähdytykselle (ja muille suurille jäähdytysjärjestelmille, joissa käytetään mitattuja SPF-arvoja). EINPUT_AUX on puhaltimeen ja/tai pumppuun syötetty energia ja EINPUT_CG jäähdytysyksikköön syötetty energia.
                     
                     Jos ilmakiertoisessa jäähdytysjärjestelmässä on sisäinen kylmäntalteenotto, kylmäntalteenotosta johtuvaa jäähdytyksen tuottoa ei oteta huomioon. Lämmönvaihtimella tapahtuvaan kylmätalteenottoon tarvittava puhallinteho on jätettävä huomioimatta suhteessa, joka vastaa kylmäntalteenotossa käytetystä lämmönvaihtimesta johtuvien painehäviöiden ja ilmakiertoisen jäähdytysjärjestelmän kokonaispainehäviöiden välistä suhdetta.
                     3.4   Laskenta käyttäen vakioarvoja
                     
                     Käyttäjäkohtaisille jäähdytysjärjestelmille, joiden teho on alle 1,5 MW ja joille on saatavilla SPF-vakioarvo, voidaan käyttää yksinkertaistettua menetelmää tuotetun jäähdytysenergian kokonaismäärän arvioimiseksi.
                     Yksinkertaistetussa menetelmässä jäähdytysjärjestelmän tuottama jäähdytysenergia (QCsupply) on nimellisjäähdytysteho (PC) kerrottuna täyden kuorman ekvivalentilla käyttötuntimäärällä (EFLH). Yhtä jäähdytystarveluvun (CDD) arvoa voidaan käyttää koko maan osalta tai eri ilmastovyöhykkeille voidaan käyttää eri arvoja edellyttäen, että nimellistehot ja SPF-arvot ovat saatavilla näille ilmastovyöhykkeille.
                     
                        EFLH:n laskennassa voidaan käyttää seuraavia oletusmenetelmiä:
                     
                                 —
                              
                              
                                 tilajäähdytys asuntosektorilla: EFLH = 96 + 0,85 * CDD
                              
                           
                                 —
                              
                              
                                 tilajäähdytys palvelusektorilla: EFLH = 475 + 0,49 * CDD
                              
                           
                                 —
                              
                              
                                 prosessijäähdytys: EFLH = τs * (7300 + 0,32 * CDD)
                              
                           jossa:
                     τs on aktiivisuuskerroin, jolla otetaan huomioon eri prosessien käyttöaika (esim. ympäri vuoden, τs = 1; vain arkisin, τs = 5/7). Oletusarvoa ei ole.
                     3.4.1   Laskenta käyttäen mitattuja arvoja
                     
                     Järjestelmien, joille ei ole olemassa vakioarvoja, sekä teholtaan yli 1,5 MW:n jäähdytysjärjestelmien ja kaukojäähdytysjärjestelmien uusiutuvaan energiaan perustuva jäähdytys on laskettava seuraavien mittausten perusteella:
                     
                        Mitattu energiapanos: Mitattuun energiapanokseen sisältyvät jäähdytysjärjestelmän, mukaan lukien mahdollinen jäähdytysyksikkö, kaikki energialähteet eli sähkö, kaasu, lämpö jne. Siihen sisältyvät myös jäähdytysjärjestelmässä käytetyt apupumput ja -tuulettimet, mutta eivät vastaavat apulaitteet jäähdytyksen jakamiseksi rakennukseen tai prosessiin. Jos ilmakiertoisessa jäähdytyksessä on myös ilmanvaihtotoiminto, jäähdytysjärjestelmän energiapanoksessa otetaan huomioon ainoastaan jäähdytyksestä johtuva lisäenergiapanos.
                     
                        Mitattu jäähdytysenergian tuotto: Jäähdytysenergian tuotto mitataan jäähdytysjärjestelmän tuotoksena ja siitä vähennetään mahdolliset kylmähäviöt, jotta voidaan arvioida jäähdytyksen nettoenergiantuotto jäähdytyksen loppukäyttäjänä toimivaan rakennukseen tai prosessiin. Kylmähäviöihin sisältyvät kaukojäähdytysjärjestelmässä sekä rakennuksessa tai teollisuuslaitoksessa olevassa jäähdytyksen jakelujärjestelmässä syntyvät häviöt. Jos ilmakiertoisessa jäähdytyksessä on myös ilmanvaihtotoiminto, jäähdytysenergian tuotosta on vähennettävä ilmanvaihtoon tarkoitetun raittiin ilman tuonnin vaikutus.
                     Mittaukset on tehtävä koko raportoitavalta vuodelta eli koko vuoden aikana käytetystä energiapanoksesta ja tuotetusta jäähdytysenergiasta.
                     3.4.2   Kaukojäähdytys: lisävaatimukset
                     
                     Kaukojäähdytysjärjestelmien osalta jäähdytyksen nettotuottoa (QC_Supply_net
                        ) määritettäessä on otettava huomioon jäähdytyksen nettotuotto asiakkaan tasolla. Jakeluverkossa syntyvät lämpöhäviöt (QC_LOSS
                        ) vähennetään jäähdytyksen bruttotuotosta (QC_Supply_gross
                        ) seuraavasti:
                     
                        QC_Supply_net = QC_Supply_gross – QC_LOSS
                        
                     
                     3.4.2.1   
                           Jako osajärjestelmiin
                        
                     
                     Kaukojäähdytysjärjestelmät voidaan jakaa osajärjestelmiin, joihin kuuluu vähintään yksi jäähdytysyksikkö tai vapaajäähdytysjärjestelmä. Tämä edellyttää kunkin osajärjestelmän jäähdytysenergian tuoton ja energiapanoksen mittaamista sekä kylmähäviöiden jakamista osajärjestelmien kesken seuraavasti:
                     
                        
                     3.4.2.2   
                           Apulaitteet
                        
                     
                     Kun jäähdytysjärjestelmä jaetaan osajärjestelmiin, jäähdytysyksiköiden ja/tai vapaajäähdytysjärjestelmien apulaitteet (esim. hallintalaitteet, pumput ja puhaltimet) on sisällytettävä niihin osajärjestelmiin, joihin ne kuuluvat. Lisäenergiaa, joka liittyy jäähdytyksen jakeluun rakennuksen sisällä, kuten lisäpumppuja ja pääteyksiköitä (esim. puhallinkonvektorit, ilmankäsittelylaitteiden puhaltimet), ei oteta huomioon.
                     Sellaisten apulaitteiden osalta, joita ei voida osoittaa tiettyyn osajärjestelmään, kuten kaukojäähdytysverkon pumput, jotka toimittavat kaikkien jäähdytysyksiköiden tuottaman jäähdytysenergian, primäärienergian kulutus on jaettava jäähdytyksen osajärjestelmien kesken samalla tavoin kuin verkossa tapahtuvat kylmähäviöt eli suhteessa kuhunkin osajärjestelmään kuuluvien jäähdytysyksiköiden ja/tai vapaajäähdytysjärjestelmien tuottamaan jäähdytysenergiaan seuraavasti:
                     
                        
                     jossa:
                     
                        EINPUT_AUX1_i
                         on osajärjestelmän ”i” lisäenergiankulutus;
                     
                        EINPUT_AUX2
                         on koko jäähdytysjärjestelmän lisäenergiankulutus, jota ei voida osoittaa tiettyyn jäähdytyksen osajärjestelmään.
                     3.5   Jäähdytyksen uusiutuvan energian määrän laskeminen uusiutuvan energian kokonaisosuuksille sekä uusiutuvan energian osuuksille lämmityksessä ja jäähdytyksessä
                     
                     Uusiutuvan energian kokonaisosuuksien laskemiseksi jäähdytyksessä käytetyn uusiutuvan energian määrä lisätään sekä osoittajaan ”uusiutuvista lähteistä peräisin olevan energian kokonaisloppukulutus” että nimittäjään ”energian kokonaisloppukulutus”.
                     Uusiutuvan energian osuuksien laskemiseksi lämmityksessä ja jäähdytyksessä jäähdytykseen käytetyn uusiutuvan energian määrä lisätään sekä osoittajaan ”uusiutuvista lähteistä peräisin olevan energian kokonaisloppukulutus lämmityksessä ja jäähdytyksessä” että nimittäjään ”energian kokonaisloppukulutus lämmityksessä ja jäähdytyksessä”.
                     3.6   Ohjeita tarkempia menetelmiä ja laskelmia varten
                     
                     Tarkoituksena on, että jäsenvaltiot laatisivat omat arvionsa SPF- ja EFLH-arvoista, ja niitä kannustetaan tekemään näin. Tällaisten kansallisten tai alueellisten lähestymistapojen olisi perustuttava paikkansa pitäviin oletuksiin ja riittävän suuriin edustaviin otoksiin ja niiden tuloksena olisi saatava merkittävästi tarkempi arvio uusiutuvan energian määrästä kuin mitä tässä delegoidussa säädöksessä esitetyllä menetelmällä voidaan saavuttaa. Tällaiset parannetut menetelmät voivat perustua teknisiin tietoihin pohjautuviin yksityiskohtaisiin laskelmiin, joissa otetaan huomioon muun muassa asennusvuosi, asennuksen laatu, kompressorityyppi ja koneen koko, toimintatila, jakelujärjestelmä, yksikköjen kaskadikäyttö ja alueelliset ilmasto-olosuhteet. Kun jäsenvaltiot käyttävät vaihtoehtoisia menetelmiä ja/tai arvoja, niiden on toimitettava ne komissiolle, samoin kuin raportti, jossa kuvataan käytetty menetelmä ja tiedot. Tarvittaessa komissio kääntää asiakirjat ja julkaisee ne avoimuusfoorumilla.
                  
               ”
            
               (1)  Uusiutuvan jäähdytyksen määritelmä koskee ainoastaan kiinteää jäähdytystä.
            
               (2)  Hukkalämpö määritellään tämän direktiivin 2 artiklan 9 alakohdassa. Hukkalämpö voidaan ottaa huomioon tämän direktiivin 23 ja 24 artiklaa sovellettaessa.
            
               (3)  Kylmänlähteen määrä vastaa lämpönieluna toimivan ympäröivän ilman, ympäröivän veden ja maaperän absorboiman lämmön määrää. Ympäröivällä ilmalla ja ympäröivällä vedellä viitataan tämän direktiivin 2 artiklan 2 alakohdassa määriteltyyn ympäristön energiaan. Maaperällä viitataan tämän direktiivin 2 artiklan 3 alakohdassa määriteltyyn geotermiseen energiaan.
            
               (4)  Termodynaamisesti jäähdytyksen tuotto vastaa osaa siitä lämmöstä, jonka jäähdytysjärjestelmä vapauttaa ympäröivään ilmaan, ympäröivään veteen tai maaperään, joka toimii lämpönieluna tai kylmänlähteenä. Ympäröivällä ilmalla ja ympäröivällä vedellä viitataan tämän direktiivin 2 artiklan 2 alakohdassa määriteltyyn ympäristön energiaan. Maaperän toimimisella lämpönieluna tai kylmänlähteenä viitataan tämän direktiivin 2 artiklan 3 alakohdassa määriteltyyn geotermiseen energiaan.
            
               (5)  Komission asetus (EU) 2016/2281, annettu 30 päivänä marraskuuta 2016, energiaan liittyvien tuotteiden ekologiselle suunnittelulle asetettavien vaatimusten puitteista annetun Euroopan parlamentin ja neuvoston direktiivin 2009/125/EY täytäntöönpanemisesta ilmalämmitystuotteiden, jäähdytystuotteiden, korkeassa lämpötilassa käytettävien prosessijäähdytyslaitteiden ja puhallinkonvektorien ekologista suunnittelua koskevien vaatimusten osalta (EUVL L 346, 20.12.2016, s. 1).
            
               (6)  https://eur-lex.europa.eu/legal-content/EN/TXT/?uri=uriserv:OJ.C_.2017.229.01.0001.01.ENG&toc=OJ:C:2017:229:TOC
            
               (7)  Jos jäähdytysyksikön todelliset toimintaolosuhteet johtavat erilaisten asennukseen liittyvien vaatimusten vuoksi huomattavasti alhaisempiin SPF-arvoihin kuin nimellisolosuhteissa on suunniteltu, jäsenvaltiot voivat jättää nämä järjestelmät uusiutuvan jäähdytyksen määritelmän ulkopuolelle (esim. vesijäähdytteinen jäähdytysyksikkö, jossa käytetään jäähdytystornin sijaan kuivajäähdytintä lämmön vapauttamiseksi ympäröivään ilmaan).
            
               (8)  Komission asetus (EU) N:o 206/2012, annettu 6 päivänä maaliskuuta 2012, Euroopan parlamentin ja neuvoston direktiivin 2009/125/EY täytäntöönpanemisesta huoneilmastointilaitteiden ja huonetuuletinten ekologista suunnittelua koskevien vaatimusten osalta (EUVL L 72, 10.3.2012, s. 7).
            
               (9)  Euroopan parlamentin ja neuvoston direktiivi (EU) 2018/2002, annettu 11 päivänä joulukuuta 2018, energiatehokkuudesta annetun direktiivin 2012/27/EU muuttamisesta (EUVL L 328, 21.12.2018, s. 210).
            
               (10)  ENER/C1/2018–493, Renewable cooling under the revised Renewable Energy Directive, TU-Wien, 2021.
            
               (11)  SPFp on sama kuin asetuksessa (EU) 2016/2281 määritelty parametri η s,c.
            
               (12)  Komission asetus (EU) N:o 813/2013, annettu 2 päivänä elokuuta 2013, Euroopan parlamentin ja neuvoston direktiivin 2009/125/EY täytäntöönpanemisesta tilalämmittimien ja yhdistelmälämmittimien ekologista suunnittelua koskevien vaatimusten osalta (EUVL L 239, 6.9.2013, s. 136).
            
               (13)  Tutkimuksen ENER/C1/2018–493 ”Cooling Technologies Overview and Market Share” osassa 1 esitetään yksityiskohtaisemmat määritelmät ja yhtälöt näitä mittareita varten luvussa 1.5 ”Energy efficiency metrics of state-of-the-art cooling systems”.
            
               (14)  Komission päätös, annettu 1 päivänä maaliskuuta 2013, ohjeista jäsenvaltioille lämpöpumpuilla erilaisilla lämpöpumpputeknologioilla tuotetun uusiutuvan energian määrän laskemiseksi Euroopan parlamentin ja neuvoston direktiivin 2009/28/EY 5 artiklan mukaisesti (EUVL L 62, 6.3.2013, s. 27).